På turismeområdet oplever Danmark en stærk international konkurrence samtidig med, at der kommer færre børnefamilier og flere voksne med andre behov. Det stiller nye krav til turismeprodukters kvalitet. Derfor har Danmarks Vækstråd som led i et samarbejde med Realdania valgt at give et samlet løft til kystturismen ved at støtte tre projekter. - En stærk og sammenhængende indsats for turisme er vigtig, så der kan ske et kvalitetsløft af turismen samtidig med, at vi opnår en større international konkurrencedygtighed og når ud til helt nye målgrupper. Turismen bidrager positivt til dansk økonomi og det er vigtigt, at vores tilbud er af høj kvalitet, og at turisterne får en god oplevelse i alle egne af landet, siger Erhvervs- og vækstminister Ole Sohn (SF). De tre projekter dækker hele Danmark, og der er en forventning om, at aktiviteterne allerede i 2015 kan føre til, at der i de tilknyttede virksomheder sker en meromsætning på 793 mio. kr., og at indsatsen kan være med til at skabe omkring 750 nye job inden for turisme. - Jeg er glad for, at Danmarks Vækstråd kan være med til at give et samlet løft til den danske kystturisme. Vi har rigtigt meget at tilbyde langs de danske kyster og med indsatsen understøtter vi, at der skabes vækst i hele Danmark, siger formanden for Danmarks Vækstråd, Lars Nørby Johansen. De tre projekter har et samlet budget på 124,5 mio. kr. og modtager samlet 57 mio. kr. fra EU's Regional- og Socialfond og 10,5 mio. kr. i statslig medfinansiering.

Opsummering:
Erhvervs- og vækstminister Ole Sohn og Danmarks Vækstråd giver et løft til kystturismen med støtte til tre turismeprojekter med et samlet budget på 124,5 mio. kr. Indsatsen skal styrke vækstmulighederne i den kystnære turisme.